Na počesť fanúšikov GeForce a hry Cyberpunk 2077 na celom svete predstavila NVIDIA fantastický kúsok hardvéru. GeForce RTX 2080 Ti Cyberpunk 2077 Edition bola vyrobená v 200-kusovej sérii, z ktorej 77 kusov bude odmenou v súťaži #RTXOn. Stačí ukázať dobrú vôľu voči svojim priateľom, označiť ich a poslať im pozitívnu správu.
Tento projekt vznikol v úzkej spolupráci NVIDIA a CD PROJEKT RED, tieto veľmi vzácne grafické karty demonštrujú spoločné nadšenie pre hru Cyberpunk 2077. Očakávaná herná novinka ponúkne skvelú vizuálnu stránku a svetelné efekty vykresľované s podporou technológie ray-tracingu. Ak si chcete novinku užiť no nemáte dostatočne výkonný hardvér, hra sa od prvého dňa objaví aj v službe distribuovaného hrania GeForce NOW.
Grafická karta bola vyrobená v limitovanej 200 kusovej sérii a vyhrať v súťaži jeden zo 77 kusov je asi najjednoduchšia cesta, ako sa k nej dostať. Zvyšné karty budú predávané v dobročinných aukciách a cena týchto extrémne vzácnych kusov sa s určitosťou vyšplhá do šialených výšok.
GeForce RTX 2080 Ti Cyberpunk 2077 Edition má špecifikácie rovnaké ako GeForce RTX 2080 Ti Founders Edition. Karta však má unikátny AL5052 hliníkový backplate v žltej farbe a s logom Cyberpunk 2077. Nechýba ani darčekové balenie v špeciálnej krabici, ktorá sa bude dobre vynímať na policiach zberateľov.
Zdroj: TS NVIDIA